Франция заема части от Западна и Югозападна Европа. Територията ѝ е 675 417 кв.км. (в Европа – 547 030 кв.км.), което я нарежда на 41-во място в света и на 3-то в Европа. Населението на Франция е общо 67,6 милиона души. Тя се характеризира като полупрезидентска република. Нейната икономика е шеста в света и втора в Европа по обем на брутния вътрешен продукт.

**География**

Франция е страна разположена в Западна Европа на бреговете на Атлантическия океан и Средиземно море. Нейна територия е и големия остров Корсика на югоизток. Тя граничи с Монако, Андора, Германия, Испания, Италия, Белгия, Люксембург и Швейцария. От Великобритания я отделя тесният проток Ла Манш.

Около 2/3 от територията на Франция е заета от ниски и хълмисти равнини, простиращи се в северните, централните и западни райони на страната. На югоизток се простират Западните Алпи. В по-голямата част от територията на страната господства преноса на влажен морски въздух от Атлантическия океан, което обуславя преобладаването на климат с относително мека зима, топло лято, при висока годишна сума на валежите. Най-големите реки на Франция са Лоара, Рона, Сена, Гарона и част от средното течение на Рейн.

**История**

Човешкото присъствие в рамките на днешната френска територия е много древно. Към вече присъстващите човешки групи през първото хилядолетие са се присъединили последователно келти, римляни, германски племена, предимно франки.

За година на създаването на Франция се смята 481 г., като тогава на франкския престол се възкачва Хлодвиг I. Най-голям разцвет държавата на франките достига при Карл Велики – края на 8, началото на 9 век

През 16 век е поставено началото на френска колониална империя. Френското политическо влияние в Европа достига връх при управлението на „краля слънце“ Луи XIV. Френската революция от края на 18 век поставя край на феодалния строй и отменя монархията, както и феодалните, аристократически и църковни привилегии, характерни за средновековното общество. Страната е обявена за република, докато Наполеон Бонапарт не я обявява за Първа френска империя. През 19 век Франция преминава няколко пъти през смяна на формата на държавно управление.

Франция е измежду победителите в двете големи войни – Първата и Втората световни войни, но понася тежки материални и човешки загуби.

В следвоенния период води дълги войни в бившите си колонии Индокитай и Алжир, които завършват с поражения. Тя играе основна роля в процесите на европейско икономическо и политическо обединение, довели до създаването на Европейския съюз.